ከ200ሺህ በላይ ለሚሆኑ ደቡብ ሱዳናውያን የኮሌራ ክትባት ተሠጠ
በአንድ በጎ አድራጎት ድርጅት አማካይነት ለ200 ሺ በላይ ደቡብ ሱዳናውያን የኬሌራ ክትባት መሠጠቱ ተገለጸ፡፡በደቡብ ሱዳን ዋና ከተማ ጁባ በአንድ ወር ጊዜ ውስጥ ከ200 ሺ በላይ ሰዎች ክትባት መሥጠት መቻሉን ተገለጸ፡፡ክትባቱ ለአራት ሳምንታት በዘመቻ መልኩ የተሠጠ ሲሆን በዋናነት ወረርሽኝ እና ተላለፊ በሽታን ለመከላከል የሚረዳ እንደሆነ ኤም ኤስ ኤፍ የተሰኘው በጎ አድራጎት ድርጅት አስታውቋል፡፡ግብረሰናይ ድርጅቱ ከደቡብ ሱዳን ባለስልጣናት ጋር በመተባበር የክትባት ዘመቻውን እንዳከናወነ ይፋ አድርጓል፡፡ድርጅቱ ከዚህ ቀደም በጁባ እና አካባቢው ተከሰቶ የነበረ ወረርሽኝ ለበርካቶች ህይወት መጥፋት ምክንያት መሆኑን ገልጾ ዛሬ ላይ መሰል ችግር ዳግም እንዳይከሰት በማሰብ ክትባቱን እንደሠጠ ገልጿል፡፡  ድርጅቱ ለአንድ ወር ባካሄደው የክትባት ዘመቻ ለኮሌራ ወረርሽኝ ተጋላጭ የሆኑ ሰዎችን ለይቶ ክትባት መሥጠቱን አስታውቋል፡፡      ክትባቱ ከአንድ አመት ከአንድ ወር እና ከዚያ በላይ እድሜ ክልል ውስጥ ላሉ ሰዎች መሥጠቱን በጎ አድራጎት ድርጅቱ ገልጿል፡፡የክትባት ዘመቻው እኤአ በ2017 ከተካሄደው የክትባት ዘመቻ ወዲህ ለሁለተኛ ጊዜ የተሰጠ እንደሆነ ተነግሯል፡፡ በቀድሞው ዘመቻ እስከ 200ሺ ዜጎች መከተባቸው ታውቋል፡፡በደቡብ ሱዳን የኤምኤስኤፍ አስተባባሪ የሆኑት ዊል ሀፐር ባሁኑ ዘመቻ የድርጅቱ አባላት ከአካባቢው አስተዳደር አካላት እና አጋር ድርጅቶች ጋራ በመሆን ከ200ሺ በላይ ደቡብ ሱዳናውያን ክትባት መሥጠቱን ገልጸዋል፡፡በተለይም ግጭት በተቀሰቀሰባቸው መንደሮችን፤ ስደተኛ መጠለያ ሥፍራዎች እና በሽታ በቀላሉ ተዛምቶ የበርካቶችን ህይወት ይቀጥፍ የነበረው የኮሌራ በሽታ በቁጥጥር ስር ለማዋል ያስችላል ሲሉም አስተባባሪው አክለው ገልፀዋል፡፡የዝናብ ወቅት ከመግባቱ አስቀድሞ ዘመቻውን ማከነወን በስፍራው ለሚገኙ ዜጎች አስፈላጊነቱ ወደር እንደሌለው ያነሱት ሀፐር የደቡብ ሱዳን መንግስት አከናውኖት በነበረው ዘመቻ 20 ሺ የኮሌራ ተጠቂዎችን ለይቶ እንደነበር አስታውሰዋል፡፡በወቅቱ 436 ሰዎች መሞታቸውም የቅርብ ጊዜ ትዝታ ሲሆን አሁን በጎ አድራጎት ድርጅታቸው የሠጠው ክትባት ችግሩን በመቅረፍ ረገድ የላቀ ሚና እንደሚኖረው አውስተዋል፡፡ የኮሌራ በሽታ በዋናነት በንፅህና መጓደል የሚከሰት በሽታ ነው፡፡ የዝናብ ወቅት ደግሞ በሽታው እንዲስፋፋ ይረዳል፡፡ በሽታው በሚያገረሽበት ወቅት ከፍተኛ ጥንቃቄ የሚፈልግ በመሆኑ በህፃናት እና ሴቶች ላይ የሚያደርሰውን አደጋ ለመቀነስ መሰል የክትባት ዘመቻ አስተዋኦው ከፍተኛ መሆኑ ይነገራል፡፡ (ምንጭ: ሱዳን ትሪቡን )